ग्रामीण बस सेवा डेढ़ महीने से बंद
ग्रामीणक्षेत्रों के लोगों की परेशानी को देखते हुए गत सरकार ने राजस्थान ग्रामीण बस सेवा की शुरूआत कर गांवों के लोगों के लिए बेहतर सुविधा उपलब्ध कराई थी। लेकिन यह योजना धीरे-धीरे ठप होती दिखाई दे रही है। कोटकासिम के सभी ग्रामीण रूटों पर काफी समय से ग्रामीण बस सेवा ठप होने से यहां के ग्रामीण यात्रीयों को आए दिन परेशानी का सामना करना पड़ रहा है। ग्रामीण बस सेवा के अभाव में घंटों इंतजार के बाद यात्रि अवैध वाहनों में लटककर अपनी जान जोखिम में डालकर यात्रा करने को मजबूर है। इतना ही नहीं बसों के अभाव में ग्रामीण यात्री दिनभर अपना समय बर्बाद करने के बावजूद भी अपने गंतव्य तक नहीं पहुंच पाते जिसके कारण ग्रामीणों में विभाग के खिलाफ भारी रोष व्याप्त है। ग्रामीण बस सेवा कोटकासिम मुख्यालय से तिजारा से बीरनवास, भिवाड़ी से ततारपुर, कोटकासिम से मुंडावर सहित अन्य ग्रामीण रूटों पर संचालित थी। जो पिछले करीब डेढ़ माह से अज्ञात कारणों से बंद कर दी गई। इसके चलते ग्रामीण यात्रियों को भारी परेशानियों का सामना करना पड़ रहा है। ग्रामीण चुन्नीलाल, बाबूलाल, सत्यदेव, रामफल कैलाश, पतराम आदि लोगों ने बताया कि विभाग को कई बार शिकायत करने के बाद भी इस समस्या पर कोई ध्यान नहीं दिया जा रहा है।
hin_Deva hin_Deva